На основу члана 2. 4. 9. и 13. Закона о комуналним делатностима („Сл. гласник РС“, бр. 88/11, 104/16 и 95/18), члана 32. Закона о локалној самоуправи („Сл. гласник РС“, број: 129/07, 83/14-др.закон, 101/16-др.закон и 47/18), члана 4. и 39. Закона о прекршајима („Сл. гласник РС“, бр. 65/13, 13/16 и 98/16 – одлука УС и 91/19-др.закон), члана 14e. и 14ж. Уредбе о начину и условима за отпочињање обављања комуналних делатности („Сл. гласник РС“, бр. 13/18, 66/18 и 51/19) и члана 15. став 1. тачка 2. и члана 40. и 152. Статута општине Владичин Хан („Сл. гласник Града Врања“, бр. 4/19), Скупштина општине Владичин Хан, на седници одржаној дана 06.12.2020. године, донела је

**ОДЛУКУ**

**О ОДРЖАВАЊУ ЧИСТОЋЕ НА ПОВРШИНАМА ЈАВНЕ НАМЕНЕ И ОПШТЕМ КОМУНАЛНОМ УРЕЂЕЊУ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

Овом одлуком одређују се услови и начин обaвљања комуналне делатности одржавања чистоће на површинама јавне намене на територији општине Владичин Хан, права и обавезе вршиоца комуналне делатности, обим и квалитет комуналних услуга, финансирање, начин вршења надзора над обављањем делатности одржавања чистоће на површинама јавне намене и друга питања која су од значаја за обављање ове комуналне делатности, као и други општи услови комуналног уређења на територији општине Владичин Хан.

**Члан 2.**

Комунална делатност одржавање чистоће на површинама јавне намене је чишћење и прање асфалтираних, бетонских, поплочаних и других јавних површина, прикупљање и одвожење комуналног отпада са тих површина, одржавање и пражњење посуда за отпатке на јавним површинама, као и одржавање јавних чесми, бунара, фонтана, купалишта, плажа и тоалета као комуналних објеката.

Под општим комуналним уређењем подразумева се одржавање чистоће на спољним деловима зграда (фасада пословних, стамбених и других објеката), уклањање снега и леда са површина јавне намене, уклањање корова са неизграђеног грађевинског земљишта и других сличних површина, чишћење и одржавање клозетских и септичких јама, одржавање хигијене за време и након завршетка концерата, приредби, манифестација и спортстих такмичења и предузимање других редовних и ванредних мера за одржавање чистоће и комуналне хигијене.

**Члан 3.**

Површине јавне намене у смислу ове одлуке су оне површине и објекти од општег интереса који су под једнаким условима доступни за приступ и коришћење свим грађанима.

Под површинама јавне намене подразумевају се: улице и путеви у насељеним местима, пешачке стазе, платои, тргови, скверови, тротоари, простор између и око стамбених зграда, паркови, дрвореди, травњаци и друге јавне зелене површине, речна корита и корита потока у насељеним местима, јавна купалишта, рекреативни терени, објекти јавне расвете, огласне и рекламне табле, билборди, културно-историјски споменици, пијаце, мостови и пропусти на улицама и путевима у насељеним местима, објекти канализације, паркиралишта, аутобуске и железничке станице, бензинске пумпе и други објекти који служе општим потребама грађана и правних лица.

**II ОДРЖАВАЊЕ ЧИСТОЋЕ НА ПОВРШИНАМА ЈАВНЕ НАМЕНЕ**

***Вршиоци комуналне делатности***

**Члан 4.**

Комуналну делатност одржавања чистоће на површинама јавне намене може обављати јавно предузеће, привредно друштво, предузетник или други привредни субјект који је регистрован и који испуњава услове прописане законом и уредбом за обављање ове комуналне делатности, и коме се, у складу са законом, уредбом и овом одлуком повери обављање послова одржавања чистоће на површинама јавне намене.

Комуналну делатност одржавања чистоће на површинама јавне намене на територији општине Владичин Хан обавља ЈП за комунално уређење општине Владичин Хан, које је општина основала за обављање ове делатности (у даљем тексту: Јавно предузеће).

Послове одржавања јавних чесми, фонтана и објеката фекалне канализације обавља ЈП за водоснабдевање „Водовод“ Владичин Хан, које је општина основала за обављање ове делатности а у складу са годишњим Програмом предузећа донетим у складу за законом и подзаконским актима.

**Члан 5.**

 Комунална делатност одржавања чистоће на површинама јавне намене на територији општине Владичин Хан обавља се према годишњем Програму одржавања чистоће на површинама јавне намене (у даљем тексту: Програм) који, поред садржине одређене законом, подзаконским актима и одлуком о оснивању Јавног предузећа, садржи површине јавне намене планиране за чишћење и прање, површине јавне намене са којих се врши прикупљање и изношење смећа и других отпадака, број и врсту посуда за прикуљање смећа и отпадака на површинама јавне намене и динамику њиховог пражњења, врсту, обим, динамику и начин обављања радова по врсти посла, предрачун накнаде за извршене послове из Програма и друго.

Програм из става 1. овог члана доноси Надзорни одбор Јавног предузећа и доставља га Скупштини општине у року одређеном законом за достављање годишњег програма пословања Јавног предузећа.

Програм из става 1. овог члана сматра се донетим када на њега сагласност да Скупштина општине Владичин Хан.

***Одржавање чистоће на површинама јавне намене***

**Члан 6.**

Јавно предузеће је дужно да одржава чистоћу на површинама јавне намене које су одређене Програмом одржавања чистоће на површинама јавне намене.

Чишћење површина јавне намене обавља се у току целе године у складу са Програмом одржавања чистоће на површинама јавне намене.

**Члан 7.**

Јавно предузеће у складу са Програмом, дужно је да на површинама јавне намене постави довољан број корпи за отпатке, тако да не ометају одвијање саобраћаја и на начин који омогућава њихово лако пражњење, прање и одржавање, и да их редовно празни.

 Јавно предузеће одређује место за постављање корпи за отпатке, њихов изглед и врсту материјала од кога се израђују.

***Друга лица која су дужна да одржавају чистоћу на површинама јавне намене***

**Члан 8.**

Власници, односно корисници објеката јавне намене (аутобуска и железничка станица, бензинска станица, гробље, јавна паркиралишта и сл.) дужни су да одржавају чистоћу на површинама јавне намене на којима су наведени објекти изграђени, простор око објеката, као и да на овим површинама поставе одговарајући број корпи за отпатке и да их редовно празне.

Предузећа и установе које управљају спортским теренима и базенима дужни су да одржавају чистоћу на површинама јавне намене на којима су наведени објекти изграђени, простор око објеката, као и да на овим површинама поставе одговарајући број корпи за отпатке и да их редовно празне.

Установе које су корисници зграда јавне намене које се користе за обрзовање и васпитање, културу, физичку културу, здравство, социјалну заштиту и сл. дужне су да одржавају чистоћу на површинама које су дворишни простор око наведених објеката јавне намене као и да на овим површинама поставе одговарајући број корпи за отпатке и да их редовно празне.

Власници односно корисници киоска и других сличних монтажних објеката привременог карактера, дужни су да, одржавају чистоћу испред и око ових објеката.

Власници односно корисници продавница, локала занатских и услужних делатности и угоститељи дужни су да, одржавају чистоћу испред и око ових објеката.

Власници односно корисници предузећа за промет отпадног, огревног и грађевинског материјала дужни су да одржавају чистоћу на површинама испред и око продавница, стоваришта и магацина.

Организатор јавног скупа, јавне манифестације или друге активности на површинама јавне намене дужан је да пре почетка јавног скупа, манифестације или друге активности, са Јавним предузећем закључи уговор којим ће се Јавно предузеће обавезати да за уговорену накнаду постави одговарајући број корпи за отпатке, изнесе смеће и очисти простор на коме се одржала манифестација или друга активност.

***Прање улица и других површина јавне намене***

**Члан 9.**

Прање улица, тротоара и других површина јавне намене обавља Јавно предузеће коме су поверени послови, према Програмом утврђеном распореду.

Изузетно, по налогу комуналне инспекције, прање улица и других површина јавне намене врши се мимо утврђеног распореда у смислу става 1. овог члана.

Прање улица, тротоара и других површина јавне намене врши се:

* од 1. марта до 1. новембра у времену од 22,00 до 05,00 часова;
* од 1. новембра до 1. марта у времену од 05,00 до 22,00 часова;

Прање улица, тротоара и других површина јавне наменеу периоду од 1. новембра до 1. марта, може се вршити само ако је дневна температура већа од +5ºC.

**Члан 10.**

Приликом прања улица, тротоара и других површина јавне намене, излози и фасаде зграда које се налазе на регулацији улица не смеју се прљати и квасити.

Приликом прања објеката из претходног става, риголе и решетке на сливницима не смеју бити запушене, а о њиховом одржавању стара се Јавно предузеће.

Јавно предузеће је дужно да распоред прања улица, тротоара и других површина јавне намене достави комуналној инспекцији Општинске управе општине Владичин Хан.

***Одржавање чистоће на зеленој и робној пијаци***

**Члан 11.**

 Одржавање чистоће на зеленој и робној пијаци врши Јавно предузеће коме су поверени ови послови.

Предузеће које управља пијацом дужно је да обезбеди довољан број одговарајућих корпи за отпатке, да их редовно празни и да по завршетку радног времена пијаце, пијачни простор очисти.

Корисници пијачног простора и грађани дужни су да се на пијаци придржавају прописаног пијачног реда, а да по завршетку радног времена простор који користе почисте, а отпатке од продате робе покупе и сместе у судове предвиђене за ту сврху.

***Одржавање чистоће обала и корита река***

**Члан 12.**

Одржавање чистоће обала и корита река Јужне Мораве, Калиманке и Врле и потока „Топило“ и „Дулан“ врши Јавно предузеће.

Под одржавањем чистоће обала и корта река, у смислу ове одлуке, сматра се редовно уклањање растиња, одржавање зелене површине кеја, сакупљање и уклањање отпада, смећа, материјала и других наноса.

Јавно предузеће је дужно да најмање једанпут годишње врши детаљно чишћење обала и корита река и потока.

Забрањено је изводити фекалне и друге отпадне воде и бацати било какав отпадни и други материјал на обале и у корита река и потока.

Одржавање чистоће у смислу става 2. овог члана, односи се и на остале водене површине и заштитну зону око истих.

***Одржавање чистоће на градилиштима***

**Члан 13.**

Извођач и подизвођач грађевинских радова, дужан је, ради заштите чистоће на површинама јавне намене, да:

1. редовно чисти површине јавне намене испред и око градилишта докле допире расути грађевински материјал, блато, прашина и друга нечистоћа, као и да по завршетку радова сва настала оштећења отклони и наведену површину врати у првобитно стање;
2. полива трошни материјал за време рушења објеката и транспорта, као и приступне путеве;
3. обезбеди грађевински материјал од растурања и разношења на површинама јавне намене постављањем грађевинске ограде према површинама јавне намене и ту ограду одржава у уредном стању;
4. одржава чистоћу и функционалност сливника, олучњака и отворених одводних канала за атмосфеске воде на градилишту и у непосредној близини градилишта;
5. очисти возило и точкове од блата пре изласка са градилишта;
6. шут, земљу, отпадни и преостали грађевински материјал уколни и однесе са површине јавне намене и градилиште очисти у року од 3 дана од дана завршетка радова.

**Члан 14.**

Превоз лаког и растреситог материјала (струготине, отпадног папира, сламе и сл.), огрева, грађевинског и другог материјала (земља, песак, бетонска маса, шљунак, креч, чврст стајњак, осока, течни стајњак и сл.) мора се обављати возилима, која су за ту врсту превоза обезбеђена, односно подешена, тако да се онемогући растурање и расипање наведеног материјала.

Истовар и утовар огревног, грађевинског и другог материјала и робе може се вршити на површинама јавне намене само када за то не постоје друге површине, у ком случају се истовар и утовар морају обавити брзо и без одлагања, а површине јавне намене морају се очистити и опрати одмах након завршеног истовара и утовара.

***Забране ради одржавања чистоће на површинама јавне намене***

**Члан 15.**

Ради одржавања и заштите чистоће, забрањено је на површинама јавне намене:

1. бацати папире, опушке и друге отпатке или смеће ван корпе за отпатке, пљувати, вршити нужду или на други начин стварати нечистоћу;
2. бацати и растурати рекламне листиће, објаве и слично;
3. користити површине јавне намене за смештај робе, амбалаже и других ствари, осим када се то врши на основу посебног одобрења надлежног органа управе;
4. изливати, испуштати или просипати отпадне воде, осоку, садржај из клозета и септичких јама или другу нечистоћу у дворишта, канале, на улице, путеве и друге површине јавне намене;
5. бацати или држати смеће, земљу, грађевински материјал и сл.;
6. тестерисати или цепати дрва, разбијати угаљ или други материјал;
7. прати путничка, теретна или друга возила;
8. истоварати предмете из возила или утоварати у њих на местима на којима се налазе улични хидранти, шахтови или сливници;
9. избацивати смеће или отпатке из путничких или теретних возила;
10. поправљати или сервисирати моторна возила или обављати друге занатске радове;
11. пребирати или прикупљати отпатке из смећа које је одложено у пластичне кесе или корпе за отпатке;
12. палити ватру, бацати жар, пепео, непрегорелу шљаку, сипати воду, штетне и запаљиве материје у корпе за отпатке;
13. трести или прати тепихе, поњаве, кесе за усисивач и сл.;
14. остављати нерегистрована, неисправна или хаварисана возила, камп приколице, као и друге ствари и предмете;
15. заустављати или остављати возила, остављати возила ради продаје на делу тротоара који није намењен за паркирање и којим се омета коришћење пешачке комуникације, прилаз објектима, коришћење противпожарног пута, пролаз између стамбених зграда и на другим сличним површинама;
16. прљати, оштећивати или неовлашћено померати корпе за отпатке и клупе;
17. урезивати слова, имена или знакове на клупе, зидове или остале објекте, закивати рекламне паное, померати граничне стубове;
18. пењати се на дрвеће, инсталације, ограде или друге комуналне објекте;
19. постављати кошнице, ваге, паное, аутомате за забавне игре и друге сличне објекте или уређаје без одобрења надлежног органа;
20. бацати лешеве угинулих животиња у посуде за смеће, канализационе или водоводне шахте и друге отворе;
21. хранити или везивати животиње за телефонске или електричне стубове, саобраћајне знакове, дрвеће, клупе или ограде;
22. продавати пољопривредне и друге производе ван пијаце без одобрења надлежног органа;
23. вршити друге радње које оштећују површину јавне намене, утичу на несметано коришћење или чистоћу површина јавне намене.

За радње из става 1. тачка 8, 14. и 15. овог члана одговорно је лице које је радњу извршило, а уколико то лице није идентификовано, одговоран је власник, односно корисник возила.

***Одржавање јавних тоалета***

**Члан 16.**

Јавни тоалет може бити изграђен у објекту јавне намене, односно постављен на површинама јавне намене: тротоар, парк, зелене и рекреационе површине, односно на другим јавним местима на којим се грађани окупљају и задржавају.

Јавни тоалет гради се у складу са планским документима, на начин и под условима одређеним прописима о планирању и изградњи објеката.

Јавни тоалет мора бити прикључен на водоводну, канализациону и електромрежу, а може бити и аутоматизован.

Привремени јавни тоалети могу се постављати на површинама јавне намене за време одржавања јавних манифестација, на начин и под условима прописаним за постављање мањих монтажних објеката приврменог карактера, на основу одобрења службе Општинске управе општине Владичин Хан надлежне за послове издавања грађевинских дозвола.

Јавни тоалети морају се одржавати у исправном и чистом стању.

Одржавање чистоће у јавним тоалетима обезбеђују лица која се старају о одржавању чистоће на објектима и површинама јавне намене.

 Забрањено је оштећивање јавних тоалета и њихове опреме.

***Одржавање јавних чесми и фонтана***

**Члан 17.**

 Јавне чесме, фонтане и друге уређене водене површине (вештачки потоци, мали базени, водоскоци и сл.) су чесме, фонтане и друге уређење водене површине које су изграђене на површини јавне намене (парк, трг, зелена и рекреациона површина, односно друга површина јавне намене) на којој се окупљају и задржавају грађани.

 Изградњу, односно постављање и одржавање јавних чесми, фонтана и других уређених водених површина, врши ЈП за водоснабдевање „Водовод“ Владичин Хан, на основу уговора са општином Владичин Хан којим се регулишу права и обавезе и висина накнаде за обављање наведених послова.

 Изграђена, односно постављена јавна чесма прикључује се на јавни водовод и канализацију.

Проглашење чесми и фонтана за јавне у надлежности је Општинског већа.

Забрањено је:

1. купање, прање возила, рубља и других предмета на јавним чесмама, фонтанама и другим уређеним воденим површинама на површинама јавне намене;
2. бацање предмета и испуштање других материја у фонтане и друге уређене водене површине на површинама јавне намене;
3. оштећивање јавних чесми, фонтана и друге уређене водене површине на површинама јавне намене.

**III ФИНАНСИРАЊЕ ОБАВЉАЊА ДЕЛАТНОСТИ ОДРЖАВАЊА ЧИСТОЋЕ НА ПОВРШИНАМА ЈАВНЕ НАМЕНЕ**

**Члан 18.**

Средства за обављање и развој делатности одржавања чистоће на површинама јавне намене обезбеђују се из:

1. прихода буџета општине Владичин Хан;
2. наменских средстава других нивоа власти;
3. других извора у складу са законом.

**Члан 19.**

Средства за обављање и развој делатности, односно обављање послова из члана 2. ове одлуке обезбеђују се у буџету општине Владичин Хан, као и из других извора у складу са законом, на основу Програма одржавања чистоће на површинама јавне намне.

Општина Владичин Хан и Јавно предузеће закључују уговор којим се регулишу међусобна права и обавезе у обављању наведене комуналне делатности, на основу Програма одржавања чистоће на површинама јавне намене. За обављање делатности одржавања чистоће на површинама јавне намене Јавном предузећу припада накнада из буџета општине Владичин Хан, у складу са извршеним пословима предвиђеним Програмом одржавања чистоће на површинама јавне намене.

**IV ОБЕЗБЕЂИВАЊЕ КОНТИНУИТЕТА У ОБАВЉАЊУ КОМУНАЛНЕ ДЕЛАТНОСТИ**

**Члан 20.**

Јавно предузеће је дужно да у средствима јавног информисања или на други погодан начин обавести кориснике комуналне услуге о планираним или очекиваним сметњама и прекидима, који ће настати или могу настати у обављању делатности одржавања чистоће на површинама јавне намене, најкасније 24 сата пре очекиваног прекида у обављању делатности.

**Члан 21.**

У случају поремећаја или прекида у обављању комуналне делатности одржавања чистоће на површинама јавне намене, услед више силе или других разлога који се нису могли предвидети, односно спречити, Јавно предузеће је обавезно да одмах обавести Општинско веће општине Владичин Хан и да без одлагања, предузме мере на отклањању узрока поремећаја, односно прекида и то:

1. радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности одржавања чистоће на површинама јавне намене;
2. предузме друге мере које утврди надлежни орган.

**Члан 22.**

По пријему обавештења о непланирном прекиду обављања комуналне делатности одржавања чистоће на површинама јавне намене Општинско веће је дужно да предузме следеће мере:

1. одреди ред првенства и начин обављања комуналне делатности одржавања чистоће на површинама јавне намене;
2. нареди мере за заштиту комуналних и других објеката и уређаја и имовине Јавног предузећа, која је угрожена и која служи за обављање комуналне делатности одржавања чистоће на површинама јавне намене;
3. предузме мере за отклањање последица и друге потребне мере;
4. утврди разлоге и евентуалну одговорност за поремећај, односно прекид у обављању комуналне делатности, као и одговорност за накнаду учињене штете;

**Члан 23.**

У случају прекида у обављању комуналне делатности одржавања чистоће на површинама јавне намене услед штрајка, наступања непланираних и неочекиваних прекида Јавно предузеће је обавезно да обезбеди минимум процеса рада и да о томе обавести Општинско веће општине Владичин Хан.

**V ИЗЈАШЊАВАЊЕ О КВАЛИТЕТУ КОМУНАЛНИХ УСЛУГА**

**Члан 24.**

Јавно предузеће је дужно да обезбеди корисницима услуга законом прописане услове који омогућавају брз и ефикасан контакт са Јавним предузећем у вези са изјашњавањем о квлитету пружених услуга.

Корисници услуга обављања комуналне делатности одржавања чистоће на површинама јавне намене могу континуирано у току целе године постављати питања, примедбе и предлоге Јавном предузећу преко интернет странице Јавног предузећа.

Јавно предузеће је дужно да на постављена питања, примедбе и предлоге одговори у року од 8 дана.

**Члан 25.**

Корисници услуга обављања комуналне делатности одржавања чистоће на површинама јавне намене могу се континуирано у току целе године изјашњавати о квалитету пружених услуга преко интернет страница Јавног предузећа и општине Владичин Хан.

О резулататим изјашњавања поступиће се на начин прописан законом и подзаконским актима којим је регулисан начин и поступак изјашњавања корисника комуналних услуга.

**VI ОПШТЕ КОМУНАЛНО УРЕЂЕЊЕ**

***Уклањање снега и ледених наслага са површина јавне намене***

**Члан 26.**

У циљу обезбеђивања услова за безбедно и несметано одвијање саобраћаја у зимском периоду са површина јавне намене, коловоза и тротоара врши се редовно уклањање снега и ледених наслага, као и леденица са кровова и истурених делова зграда.

Чишћење и уклањање снега и леда са коловоза, улица, тргова, скверова, тротоара, стаза у парковима и осталим површинама јавне намене, врши се на начин и у обиму који обезбеђује проходност наведених површина за саобраћај и кретање пешака уз повећану опрезност, а све у складу са Програмом Јавног предузеће коме су поверени ови послови.

Чишћење и уклањање снега и леда са коловоза јавних и некатегорисаних путева врши предузеће које обавља делатност управњања путевима и улицама и предузеће коме су уговором поверени послови зимског одржавања путева.

Чишћење и уклањање снега и леда са површина јавне намене на којима су изграђени објекти јавне намене (аутобуска и желазничка станица, пијаца, отворени спортски објекти, дом здравља, школе и предшколски објекти, гробља и сл.) врше предузећа, установе, привредна друштва или друга лица која послују и управљају тим објектима и којима су поверене површине јавне намене на коришћење и управљање.

**Члан 27.**

Власници, односно корисници породично стамбених зграда или посебног дела зграде и пословних просторија (продавнице, угоститељски објекти, занатске радње, киосци и др.) дужни су да редовно чисте снег и лед са тротоара испред својих зграда и пословних просторија, а у случају поледице дужни су да тротоар посипају песком или другим сличним материјалом који ће по престанку поледице одмах уклонити са тротоара.

Чишћење и уклањање снега и леда са тротоара поред неизграђеног грађевинског земљишта дужни су да изврше власници, односно корисници неизграђеног грађевинског земљишта, а испред грађевинских објеката у изградњи извођач, односно инвеститор радова.

Уклоњени снег и лад са тротоара одлаже се на ивицу тротара, тако да се не затварају олуци и сливници, не омета саобраћај на коловозу и пролаз пешака, као и приступ стамбеним и пословним зградама.

Чишћење снега и леда са површина јавне намене мора бити завршено у року од 24 сата по престанку падавина.

 Очишћени снег и лед може се одвозити у случајевима утврђеним оперативним планом и одговарајућим возилима.

**Члан 28.**

Јавне саобраћајне површине могу се, ради спречавања настанка леда, посипати одговарајућим материјалом који не оштећује коловоз, а површине уз дрвореде посипати само средствима која имају атесте или декларацију о нешкодљивости за стабла.

Забрањено је јавне саобраћајне површине које имају изграђену кишну каналзацију посипати каменим материјалом.

Забрањено је јавне саобраћајне површине уз дрвореде посипати сољу, односно средствима која немају атесте или декларацију о нешкодљивости за стабла.

***Уклањање леденица***

**Члан 29.**

Власници односно корисници зграде, посебних делова зграде и пословнх простора дужни су да уклањају леденице са крова и других спољних делова зграде које се граниче са јавном саобраћајном површином или другом површином јавне намене, ради спречавања и отклањања опасности за живот и здравље људи и безбедност добара и околине.

За уклањање леденица са кровова стамбене зграде колективног становања и других заједничких спољних делова зграде, одговорни су сви станари зграде и управник зграде.

За уклањање леденица са спољнег дела зграде који је у саставу одређеног стана или другог посебног дела зграде, а који је доступан за уклањање, одговоран је власник, односно корисник тог дела зграде.

Власници, односно корисници зграде дужни су да по налогу комуналне инспекције и комуналних редара одмах уклоне леденице са крова и других делова зграде.

У случају да није могуће уклањање леденица са зграде, власници, односно корисници зграде, односно посебног дела зграде дужни су да благовремено поставе ознаке упозорења на опасност од обрушавања леденица, као и одговарајуће запреке ради обилажења угрожених делова површине из става 1. овог члана.

**Члан 30.**

Власници или корисници возила паркираних на улицама, тротарима и скверовима, дужни су да по налогу саобраћајне инспекције, комуналне инспекције и комуналних редара одмах уклоне возила са тог простора и омогуће чишћење снега и леда.

***Уређење спољних делова зграда***

**Члан 31.**

Власници, односно корисници зграда или посебног дела зграде дужни су да одржавају у чистом, естетски уређеном и технички исправном стању спољне делове зграда и то: фасаде, балконе и излоге, врата, прозоре, олуке, изложбене витрине, ограде, терасе и друге делове зграда и објеката видљиве са површине јавне намене.

Спољни делови зграде су чисти, естетски уређени и исправни у смислу става 1. овог члана, ако нису оштећени, запрљани, исписани словима или другим знацима, излепљени плакатима, ако су уредно омалтерисани и офарбани у складу са постојећом фасадом зграде, односно ако на други начин не нарушавају естетски и архитектонски изглед зграде.

Власници, односно корисници зграда или посебног дела зграде дужни су да покрију одговарајућим поклопцем отворе за убацивање огревног и другог материјала у зграду, подрумске прозоре и водоравне отворе за осветљење просторија (светларнике) као и да их одржавају у исправном стању. Поклопац не сме бити од материјала који има повећану клизавост и мора бити постављен у равни проходне површине, на начин да не омета безбедно кретање.

**Члан 32.**

На прозорима, терасама и балконима стамбених и пословних зграда забрањено је држати предмете који нарушавају спољни изглед зграде или који могу услед пада повредити пролазнике или нарушити сигурност имовине.

Забрањено је са прозора, тераса и балкона просипати или одводити течност путем отвора или канала на површине јавне намене.

Цвеће у саксијама може се држати на прозорима, терасама, балконима и оградама само у естетски обликованим посудама које су осигуране од пада и изливања воде на фасаду или друге делове зграде или на површину јавне намене.

Забрањено је на прозорима, терасама, балконима, оградама и другим деловима зграда окренутим ка површинама јавне намене вешати и излагати рубље, постељину, тепихе и друге предмете који нарушавају спољни изглед зграде.

**Члан 33.**

Клима уређаји, уређаји за вентилацију, антенски и соларни уређаји, громобрани, уређаји за видео надзор и други уређаји могу се поставити на спољним деловима зграде под условом и у поступку утврђеном прописима којима се уређује извођење радова на уградњи постројења, инсталације и опреме.

Уређаји из става 1. овог члана постављају се на начин којим се не оштећују саме зграде, суседне зграде, не ометају станари зграде и околнх зграда и не угрожава безбедност пролазника и безбедно коришћење површина јавне намене.

Власник, односно корисник зграде или посебног дела зграде дужан је да постави клима уређај на спољном делу зграде тако да онемогући изливање кондензата из клима уређаја на спољне делове зграде или суседне зграде, као и директно изливање на површину јавне намене.

**Члан 34.**

Власник, односно корисник зграде или посебног дела зграде може изнад отвора на спољном делу зграде поставити тенду на начин да не омета безбедност пролазника и безбедно коришћење површина јавне намене.

Тенда се не може ослањати на површину јавне намене и мора се држати у уредном и чистом стању, о чему је дужно да се стара лице које је тенду поставило.

**Члан 35.**

На зградама у јавној својини са уличне стране могу се истицати заставе под условом и на начин утврђеним посебним прописима.

Истакнуте заставе морају бити чисте и неоштећене.

**Члан 36.**

 На зградама које су проглашене за културна добра, односно које се налазе у просторним културно-историјским целинама које уживају претходну заштиту, пре изођења радова на спољним деловима зграде, потребно је прибавити услове и сагласност надлежне установе за заштиту културних добара.

**Члан 37.**

Мурали у смислу ове одлуке, јесу уметничка дела искључиво естетске некомерцијалне садржине који се осликавају на спољним деловима зграда, као и на објектима јавне намене, у циљу стварања и развоја културног амбијента и естетског изгледа општине.

 Сагласност за осликавање мурала на спољним деловима зграде и објектима јавне намене даје Општинско веће општине Владичин Хан по прибављеном мишљењу Комисије за осликавање мурала.

 Комисију за осликавање мурала образује Општинско веће из реда стручних лица из области уметности, историје уметности, архитектуре и сл. на предлог Центра за културне делатности, туризам и библиотекарство општине Владичин Хан.

**Члан 38.**

Забрањено је спољне делове зграда оштећивати, исписивати, цртати, лепити, прљати или на други начин нарушавати њихов изглед.

***Фирме и рекламе***

**Члан 39.**

Фирме, натписи и рекламе привредних субјеката могу се постављати на спољне делове зграда и на површинама јавне намене под условом и на начин одређен прописима о постављању мањих монтажних објеката привременог карактера.

Светлеће фирме и рекламе морају бити осветљене ноћу од момента паљења до момента гашења јавне расвете.

Власник, односно корисник светлеће фирме или рекламе дужан је да је искључи са електричне мреже уколико дође до квара на светлећој фирми или реклами и да је у року од 10 дана доведе у исправно стање.

Власник, односно корисник фирме, натписа или рекламе постављене на спољним деловима зграде и на површинама јавне намене дужан је да их одржава у чистом стању, а ако се фирма, натпис или реклама запрља, оштети или боја делимично скине, дужан је да наведене недостатке отклони у року од 10 дана од дана настанка недостатка.

***Панои, огласне табле и билборди***

**Члан 40.**

Панои, огласне табле, билборди и слични објекти, су објекти који служе за истицање реклама, плаката и других огласа и постављају се под условом и на начин одређен прописима о постављању мањих монтажних објеката привременог карактера.

Огласи, обавештења, плакате, умрлице и сл. могу се постављати на само за ту сврху одређеним паноима и огласним таблама.

Власник, односно корисник билборда, паноа, огласне табле и др. дужан је да исте одржава у чистом и исправном стању.

Забрањено је лепити или постављати плакате, налепнице, огласе, умрлице, обавештења и сл. по зидовима зграда, излозима локала, оградама, стубовима, саобраћајним знацима и другим објектима јавне намене, односно ван места која су предвиђена за ту намену.

Забрањено је оштећивати или уништавати паное, огласне табле и билборде.

***Излози и витрине***

**Члан 41.**

Власници, односно корисници пословног простора, дужни су да излог пословног простора и витрине за излагање робе, одржавју у чистом и исправном стању, да их естетски аранжирају и да буду осветљени од момента паљења до момента гашења јавне расвете.

Власници, односно кориници пословног простора дотрајале излоге пословних простора дужни су да адаптирају како не би нарушавали естетски изглед зграде.

 Забрањено је:

1. држати амбалажу у излогу или витрини, или складиштити и одлагати робу и амбалажу испред пословног простора;
2. излагати робу ван излога или пословног простора, на улазним вратима, прозорима, оквирима излога и слично;
3. точити или конзумирати алкохолна или друга пића изван продајног пословног простора;
4. постављати звучнике и појачала ради извођења музичког или другог програма или постављати додатне изворе светлости испред пословног простора.

***Улични отвори***

**Члан 42.**

Уличини отвори у смислу ове одлуке сматрају се:

1. отвори за водовод и канализацију;
2. отвори за кишну канализацију;
3. отвори за електричне и телефонске инсталације;
4. отвори за убацивање огревног и другог материјала и сл:

**Члан 43.**

Отвори на улицама, тротоарима и другим површинама јавне намене морају бити затворени и морају се одржавати у исправном стању а у циљу безбедности саобраћаја и грађана.

Поклопци на отворима не смеју бити од материјала који има повећану клизавост, морају бити постављени у равни проходне површине, на начин да не ометају безбедно кретање пешака и одвијање саобраћаја.

Дотрајали, оштећени и искривљени поклопци који производе буку, или поклопци који недостају морају се одмах заменити.

О одржавању отвора и канала за водовод и канализацију, кишну канализацију, електричне и телекомуникационе каблове старају се власници, односно лица која користе и управљају тим објектима.

За време посебних интервенција, извођења радова или чишћења, као и код оштећених и недостајућих поклопаца, отвори се морају оградити и обележити видљивим знацима, како би се обезбедила сигурност пешака и возила.

**Члан 44.**

Забрањено је уништавање, оштећење и померање поклопаца на уличним отворима, као и заустављање и паркирање возила на шахтама и поред хидраната за воду.

***Урбани мобилијар***

**Члан 45.**

На површинама јавне намене, под условом да се не омета кретање пешака, могу се постављати клупе за седење, посуде са биљном декорацијом, дечији реквизити и други урбани мобилијар који служи потпунијем коришћењу површина јавне намене.

Урбани мобилијар из става 1. ово члана на тротарима и другим површинама јавне намене поставља Јавно предузеће без посебног одобрења надежног органа.

Посуде са биљном декорацијом које се постављају на површинама јавне намене, својим обликом, величином и материјалом морају бити прилагођене непосредној околини где се постављају.

Посуде са биљним декорацијама испред својих пословних простора могу поставити власници или корисници тих простора, с тим што постављене посуде морају бити визуелно усаглашене са посудама које на површинама јавне намене поставља Јавно предузеће.

Биљна декорација у посудама мора се редовно одржавати и гајити, а посуде одржавати у исправном и чистом стању.

**Члан 46.**

Клупе за седење које се постављају на површинама јавне намене морају бити израђене у складу са амбијенталном целином у којој се постављају, од материјала који обезбеђује њихову трајност, једноставно одржавање и сврсисходно коришћење.

Јавно предузеће које је поставило клупе за седење дужно је да их одржава у исправном, уредном и чистом стању.

**Члан 47.**

Власници, односно корисници терена за спорт, рекреацију и забаву дужни су да наведене објекте и површине одржавају уредно и чисто, а уређаје и инсталације на њима у исправном и безбедном стању, у складу са важећим прописима.

На просторима и објектима из претходног става морају се на видном месту истаћи техничка и хигијенска упутства о коришћењу ових објеката, а посетиоци су дужни да се придржавају тих упутстава.

Власници, односно корисници терена за спорт, рекреацију и забаву, постављају и дужни су да одржавају урбани мобилијар на овим површинама у исправном, безбедном и чистом стању, у складу са важећим прописима.

**Члан 48.**

Забрањено је оштећивати, прљати, ненаменски користити или премештати са места на којима је постављен урбани мобилијар на површинама јавне намене као и справе за вежбање на теренима за спорт и рекреацију.

***Уређење дворишта и башта***

**Члан 49.**

Власници, односно корисници дворишта, баште, воћњака, неизграђеног грађевинског земљишта и друге сличне површине дужни су да наведене површине одржавају у уредном стању и то тако да на овим површинама буде орезано зеленило, покошена трава, коров и шибље, покупљен отпад и слично.

Власници односно корисници површина из става 1. овог члана дужни су да одржавју у исправном и уредном стању ограде на наведеним површинама.

Власници дрвећа и другог растиња поред површина јавне намене (улица, путева и сл.) обавезни су да дрвеће и друго растиње одржавају тако да се несметано одвија пешачки и колски саобраћај и да не буду угрожене подземне и надземне инсталације (инсталације за воду, струју, телефон и др.) и фасаде суседних објеката.

Неизграђене парцеле, као и грађевинске парцеле на којима је започета изградња објеката, морају се одржавати уредно и чисто.

Забрањено је у двориштима зграда, баштама, воћњацима, неизграђеном грађевинском земљишту и на другим сличним површинама:

1. депоновати, односно складиштити отпадни грађевински материјал, отпад или други материјал, остављати хаварисана или дотрајала возила, мање монтажне објекте и слично;
2. палити смеће, траву, коров и други отпад;
3. испуштати отпаде воде или друге течности у своје или суседно двориште;
4. изливати или испуштати фекалије у своје или суседно двориште.

***Складиштење огрева и грађевинског материјала***

**Члан 50.**

Забрањено је складиштење огрева, грађевинског и другог материјала на површинама јавне намене.

Складиштење огрева, грађевинског и другог материјала у смислу става 1. овог члана је свако држање наведеног материјала дуже од 24 часа.

Изузетно, огрев, грађевински и други материјал могу се складиштити на површинама јавне намене, најдуже 10 дана, ако се претходно прибави писано одобрење комуналних редара или комуналне инспекције и ако се тиме не угрожава режим пешачког и колског саобраћаја.

При складиштењу огрева, грађевинског и другог материјала, исти се мора обезбедити од растурања и разношења.

Складиштењем огрева, грађевинског и другог материјала не могу се затварати улични канали и отвори, као и спречавати отицање воде.

Након истека рока за заузеће, простор улице, тротоара и друге површине јавне намене мора се очистити и довести у првобитно стањe, најкасније у року од 24 часа.

**Члан 51.**

Одобрење за складиштење огрева на површини јавне намене издаће се лицу које је власник или корисник стамбеног или пословног простора које се греје на чврсто гориво, а није у могућности да на други начин унесе гориво у свој објекат или двориште.

Одобрење за складиштење грађевинског и другог материјала на површини јавне намене издаће се лицу које је прибавило грађевинску дозволу или друго одобрење за извођење грађевинских радова на свом објекту или грађевинској парцели, а није у могућности да на други начин унесе грађевински или други материјал у свој објекат или парцелу.

На грађевинским парцелама на којима је у току изградња, као и на грађевинским парцелама на којима је изградња заустављена, грађевински материјал мора бити прописно и уредно складиштен тако да се спречи расипање материјала и дизање прашине по површинама јавне намене и суседним парцелама, а ископана земља одвежена или распланирана.

***Одвођење атмосферских, фекалних и других отпадних вода***

**Члан 52.**

Фекалне отпадне воде се испуштају у фекалну канализацију. Ако у улици нема фекалне канализације, фекалне отпадне воде морају се испуштати у септичке јаме.

Забрањена је изградња пољских клозета и септичких јама на подручју општине које је обухваћено Планом генералне регулације за насеље Владичин Хан.

Изузетно од става 2. овог члана, изградња пољских клозета и септичких јама ће се одобрити ако није изграђена фекална канализациона мрежа, односно ако ЈП за водоснабдевање „Водовод“ Владичин Хан изда потврду да не постоји могућност да власник објекта повеже исти на градску канализациону мрежу.

Власници објекта за које постоје услови повезивања на фекалну канализациону мрежу дужни су да у року од 6 месеци од дана ступања на снагу ове одлуке, пољске клозете и септичке јаме уклоне, односно очисте, дезинфикују и затрпају земљом.

Власници објеката у улицама и деловима насеља у којима је изграђена фекална канализација дужни су да своје санитарне уређаје прикључе на фекалну канализацију у року од 6 месеци од дана пуштања у рад новоизграђене фекалне канализације, а постојеће пољске клозете и септичке јаме уклоне, односно очисте, дезинфикују и затрпају земљом.

**Члан 53.**

 Пољски клозети и септичке јаме, на местима где је њихова изградња дозвољена, морају да испуњавају минимум санитарно-хигијенских услова, и то:

1. морају бити удаљени од стамбеног објекта, бунара или другог живог извора воде најмање 20 метара и то само на нижој коти у односу на чисте објекте;
2. да је јама непропусна;
3. да је спроведена вентилација и онемогућен приступ инсектима и глодарима;
4. да је приступачна и да се може лако чистити, прати и дезинфиковати.

Изградња пољских клозета и септичких јама, у смислу става 1. овог члана, врши се по претходно прибављеном одобрењу службе надлежне за послове издавања грађевинских дозвола.

**Члан 54.**

Септичке јаме и пољки клозети морају се редовно чистити и о томе су дужни да се старају власници и корисници истих.

Чишћење клозетских и септичких јама врши се искључиво специјалним возилима опремљеним за ове послове.

**Члан 55.**

Атмосферске воде одводе се сливницима и кишном канализацијом.

Уколико не постоје сливници и кишна канализација, одвођење се врши каналима за прикупљање и одвођење атмосферских вода.

Јавно предузеће одржава и чисти атмосферску канализацију и канале за прикупљање и одвођење атмосферских вода.

**Члан 56.**

Забрањено је одвођење фекалних и других отпадних вода у суседна дворишта, на улицама, тротоарима и другим површинама јавне намене.

У улицама и насељима где је изграђена канализациона мрежа, отпадне воде укључује се у канализациону мрежу, а где није изграђена канализациона мрежа, отпадне воде укључују се у сабирну септичку јаму.

***Раскопавање површина јавне намене***

**Члан 57.**

Раскопавање површина јавне намене може се вршити ради извођења:

1. инвестиционих радова на постављању, премештају или уклањању постојећих подземних или надземних инсталација, објеката, постројења и уређаја, главних и помоћних водова јавне комуналне инфраструктуре;
2. радова на прикључивању и искључивању појединих објеката са јавне комуналне инфраструктуре, под условом да се не пресецају јавне комуналне површине;
3. радова приликом хитних интервенција у случају настанка елементарних непогода или ради отклањања изненадног квара на комуналним објектима, када исти не трпе одлагање због могућности настајања веће материјалне штете, односно опасности.

**Члан 58.**

Раскопавање површина јавне намене може се отпочети након прибављеног одобрења које издаје служба надлежна за послове издавања грађевинских дозвола Општинске управе општине Владичин Хан.

Изузетно раскопавање површина јавне намене може се вршити и на основу грађевинске дозволе, односно одговарајућег решења о одобрењу за извођење радова на изградњи, реконструкцији, одржавању, уклањању или постављању објеката из члана 57. став 1. ове одлуке, без прибављања посебног одобрења за раскопавање површина јавне намене.

У случају из става 2. овог члана, инвеститор радова је дужан да најкасније 24 сата пре отпочињања радова закључи уговор са Јавним предузећем о регулисању права и обавеза у погледу поправке раскопане површине јавне намене.

Инвеститор радова обавезан је да најкасније 24 сата пре отпочињања радова достави пријаву радова на раскопавању површина јавне намене надлежној комуналној инспекцији. Уз пријаву радова прилаже се фотокопија уговора о регулисању права и обавеза у погледу поправке раскопане површине јавне намене.

**Члан 59.**

Захтев за раскопавање површина јавне намене подноси инвеститор, најкасније 8 дана пре почетка извођења радова.

Захтев из става 1. овог члана садржи:

1. податке о подносиоцу са изјавом о врсти радова и року у коме ће радови бити обављени;
2. скицу трасе раскопавања површине јавне намене са ближим подацима о инсталацији, објекту или уређају који се поставља, односно прикључује на подземне инсталације;
3. фотокопију грађевинске дозволе или одобрење надлежног јавног предузећа којим се одобрава прикључење на одређену инсталацију;
4. сагласност предузећа које на делу где се врши раскопавање поседује инсталације (ПТТ, водовод, канализација, електроинсталације и сл.);
5. фотокопију решења о давању сагласности на пројекат привремене саобраћајне сигнализације, уколико раскопавање утиче на постојећи режим саобраћаја;
6. уговор о регулисању права и обавеза у погледу поправке раскопане површине јавне намене закљученим са Јавним предузећем.

Уговор о регулисању права и обавеза у погледу поправке раскопане површине јавне намене садржи саобраћајно-техничке услове за извођење наведених радова, обавезу инвеститора да изврши поправку раскопане површине јавне намене као и услове и начин наведене поправке.

**Члан 60.**

Одобрење за раскопавање површина јавне намене издаје се у року од 8 дана од дана подношења уредног захтева и садржи: податке о подносиоцу захтева, време почетка и завршетка радова, локацију на којој се радови изводе, начин извођења радова у погледу одржавања чистоће, депоновања земље и материјала, услове за безбедност саобраћаја, услове и рок за довођење раскопаних површина јавне намене у технички исправно стање.

У одређеним случајевима, уколико то посебне ситуације налажу, одобрење за раскопавање може се издавати у фазама.

Надлежна служба одбиће захтев за издавање одобрења за раскопавање површина јавне намене ради прикључења грађевинског објекта на постојећу инфраструктурну мрежу уколико је инвеститор био дужан да прибави грађевинску дозволу, односно одговарајуће одобрење за изградњу прикључка овог грађевинског објекта на постојећу инфраструктурну мрежу, а инвеститор дозволу, односно одобрење није прибавио.

Примерак одобрење за раскопавање површина јавне намене, надлежна служба дужна је да достави комуналној инспекцији.

**Члан 61.**

Када инвеститор започне раскопавање површина јавне намене без одобрења, комунални инспектор наложиће инвеститору да одмах обустави започете радове и одредиће рок за накнадно прибављање одобрења за раскопавање који не може бити дужи од 72 часа и издаће одговарајући прекршајни налог.

Уколико инвеститор не обустави радове на раскопавању и у остављеном року не прибави одобрење за раскопавање, комунални инспектор решењем ће наложити враћање раскопане површине јавне намене у првобитно стање.

**Члан 62.**

Раскопавање површина јавне намене може се отпочети и без претходно прибављеног одобрења надлежног органа у случају настанка елементарних непогода или отклањања кварова на инсталацијама и уређајима који захтевају хитно отклањање.

У случају из става 1. овог члана инвеститор је дужан да одмах, а најкасније у року од 24 часа, о започетом раскопавању поднесе пријаву надлежној комуналној инспекцији.

 Инвеститор је дужан да уз пријаву поднесе фотокопију уговора о регулисању права и обавеза у погледу поправке раскопане површине јавне намене закљученим са Јавним предузећем.

Комунални инспектор је дужан, одмах по пријему пријаве започетог раскопавања, да изврши инспекцијски надзор раскопавања површине јавне намене и проверу испуњености услова прописаних у ставу 1. овог члана за раскопавање површина јавне намене без претходно прибављеног одобрења за раскопавање површина јавне намене.

Уколико је инвеститор радова започео раскопавање површине јавне намене супротно одредбама овог члана, комунални инспектор наложиће решењем обуставу радова на раскопавању и издаће одговарајући прекршајни налог.

**Члан 63.**

Раскопавање површина јавне намене и радови везани на раскопавању морају се изводити у складу са издатим одобрењем.

Инвеститор је дужан да обезбеди несметано коришћење прилаза стамбеним и другим објектима.

Инвеститор је дужан да површине јавне намене без одлагања и у уговореном року поправи и доведе у технички исправно стање, као и да изврши чишћење и прање површина.

Радови на поправци се морају извести у складу са важећим прописима и техничким нормативима и стандардима који важе у грађевинарству за ту врсту радова.

Уколико се на делу асфалтираних тротоара изрши ископ рова за постављање инсталације, ширине веће од трећине укупне ширине тротоара без ивичњака, инвеститор радова на раскопавању дужан је да уради поправку рова и асфалтирање комплетне ширине тротоара.

Уколико инвеститор не изврши поправку површине јавне намене у складу са уговором, комунални нспектор ће решењем наложити поправку раскопане површине јавне намене у року од 3 дана, а евентуално принудно извршење ће се спровести на терет инвеститора који је извршио раскопавање.

**Члан 64.**

Уколико услед раскопавања или радова везаних за раскопавање површина јавне намене настану оштећења на стамбеним, комуналним и другим објектима, уређајима и инсталацијама, извођач радова је дужан да о томе писаним путем обавести власника, односно корисника објекта, уређаја и инсталација, одмах или најкасније првог наредног дана.

Трошкове проузроковане оштећењем објеката из става 1. овог члана сноси инвеститор.

**Члан 65.**

Уколико се приликом раскопавања површине јавне намене јавни саобраћај мора делимично или потпуно затворити, инвеститор је дужан да о томе писаним путем обавести надлежну саобраћајну полицију, у року од 3 дана пре намераваног затварања саобраћаја.

***Одржавање тргова, платоа и пешачких стаза***

**Члан 66.**

Јавно предузеће дужно је да одржава у исправном и употребљивом стању тргове, платое, пешачке стазе, пешачке пролазе, пешачке мостове и друге јавне саобраћајне површине које нису делови општинских путева и улица, као и да поправи оштећења настала на наведеним површинама одмах по настанку.

**VII ОПШТЕ КОМУНАЛНО УРЕЂЕЊЕ СЕОСКИХ НАСЕЉА**

**Члан 67.**

Одредбе ове одлуке којима је прописано опште комунално уређење града сходно се примењују и на комунално уређење сеоских насеља.

Власници односно корисници дворишта стамбених и пословних објеката и осталог неизграђеног земљишта на сеоском подручју дужни су да одржавају чистоћу у својим двориштима и на неизграђеном земљишту у циљу заштите и унапређења животне средине.

Канали за одвођење атмосферских вода поред дворишта и неизграђеног земљишта из става 2. овог члана морају се одржавати у чистом, уредном и проходном стању.

О одржавању канала и пропуста за атмосферску воду, поред пута у сеоским насељима, стара се месна заједница, а о одржавању канала у чистом, уредном и проходном стању који служе за довод воде за наводњавање воћњака, њива и башти стара се власник односно корисник канала, односно власник воћњака, њиве и баште.

**Члан 68.**

У циљу одржавања хигијене у сеоским насељима забрањено је:

1. депоновати, односно складиштити смеће и други отпадни материјал и правити дивље депоније;
2. изливати или испуштати фекалије, отпадне воде и осоку из објеката за држање животиња у своје или суседно двориште, јавне канале, реке и потоке, на јавне и некатегорисане путеве и остале површине јавне намене;
3. празнити септичке јаме и нужнике на површине јавне намене, у канале, своје и суседно двориште, реке и потоке;
4. палити смеће, траву, коров и други отпад;
5. оштећивати комуналне објекте;
6. вршити дуге радње којима се нарушава комунални ред.

**Члан 69.**

Држање стоке у сеоским насељима и уклањање лешева угинулих или убијених животиња у сеоским насељима регулисано је посебним одлукама.

**VIII ПОСТУПАЊЕ СА ПРИНУДНО УКЛОЊЕНИМ СТВАРИМА**

**Члан 70.**

Власници принудно уклоњених ствари и других предмета са површина јавне намене дужни су да их преузму у року од 120 дана од дана принудног уклањања.

Принудно уклоњене ствари и други предмети који нису преузети у року прописаном у ставу 1. овог члана имају својство напуштене ствари у смислу закона којим се уређују својинскоправни односи.

Орган управе који је извршио принудно уклањање ствари и других предмета дужан је да обезбеди њихово чување до истека рока из става 1. овог члана, са пажњом доброг домаћина.

По истеку рока одређеног ставом 1. овог члана уклоњене ствари и предмети могу се продати ради намирења трошкова поступка одношења, лежарине, односно чувања и других трошкова.

Продаја принудно уклоњених ствари и предмета извршиће се на начин и под условима прописаним за отуђење покретних ствари у јавној својини.

**IX НАДЗОР**

**Члан 71.**

Надзор над применом одредаба ове одлуке врши Општинска управа општине Владичин Хан преко комуналних инспектора и комуналних редара у складу са законом.

Саобраћајна и грађевиснка инспекција врше надзор над применом одредби ове одлуке у делу који се односи на делокруг рада из њихове надлежности.

У вршењу инспекцијског надзора комунални инспектор и комунални редари могу затражити асистенцију Полицијске управа Врање–Полицијска станица у Владичином Хану.

**Члан 72.**

Када комунални инспектор и комунални редари установе повреду комуналног реда прописаног овом одлуком, овлашћени су да:

1. издају прекршајни налог за прекршаје прописане овом одлуком;
2. решењем наложе отклањање уочене неправилности;
3. поднесу захтев за покретање прекршајног поступка за прекршаје утврђене овом одлуком;
4. обвештавају друге надлежне органе да предузму мере из своје надлежности, за повреду прописа из њихове надлежности.

**Члан 73.**

 У вршењу надзора над применом и спровођењем ове одлуке комунална инспекција и комунални редари општине Владичин Хан, издаће прекршајни налог и донеће решење о отклањању утврђене неправилности и одредиће рок за њено отклањање.

 Уколико се не поступи по решењу инспектора и редара из става 1. овог члана, против истих биће издат прекршајни налог.

 Против решења комуналног инспектора и комуналних редара може се изјавити жалба Општинском већу општине Владичин Хан у року од 15 дана од дана достављања решења.

 Жалба на решење не одлаже његово извршење.

**Члан 74.**

За прекршаје прописане овом одлуком овлашћени инспектор, односно комунални редар издаје прекршајни налог у складу са Законом о прекршајима.

Комунални инспектор и комунални редари издаће прекршајни налог уколико је прекршај откривен на један од следећих начина:

1. непосредним опажањем приликом контроле, надзора или прегледа, као и увидом у службену евиденцију надлежног органа;
2. увидом у податке који су добијени уз помоћ уређаја за надзор или мерење;
3. приликом инспекцијског или другог надзора, прегледом документације, просторија и робе или на други законом прописан начин.

**X КАЗНЕНЕ ОДРЕДБЕ**

**Члан 75.**

Новчаном казном у износу од 70.000,00 динара казниће се за прекршај Јавно предузеће, ако:

1. не достави Програм одржавања чистоће на површинама јавне наменe у прописаном року (члан 5. став 2. одлуке);
2. не одржава чистоћу на површинама јавне намeне које су одређене Програмом (члан 6. одлуке);
3. не постави довољан број корпи за отпатке, или их не постави на прописан начин и не празни их редовно (члан 7. одлуке);
4. не постави одговарајући број корпи за отпатке, или не изнесе смеће или не очисти површине јавне намене у складу са уговором са организатором јавног скупа, јавне манифестације или друге активности (члан 8. став 7. одлуке);
5. не одржава чистоћу на површинама јавне намене на прописан начин (члан 9. и члан 10. став 1. и 2. одлуке);
6. не достави распоред прања улица комуналној инспекцији (члан 10. став 3. одлуке);
7. не одржава чистоћу на зеленој и робној пијаци или је не одржава на прописан начин (члан 11. став 2. одлуке);
8. не одржава чистоћу обала и корита река на прописан начин (члан 12. одлуке);
9. не поступа у складу са одредбама члана 16. став 3. одлуке;
10. не одржава јавни тоалет у исправном и чистом стању (члан 16. став 6. одлуке);
11. не одржава јавне чесме, фонтане и друге уређене водене површине на површинама јавне намене или их не одржава на прописан начин (члан 17. став 2. и 3. одлуке);
12. не поступа у складу са одредбама прописаним у члану 20. 21. и 23. одлуке;
13. не поступа у складу са одредбама члана 24. став 1. и 3. одлуке;
14. не спроведе поступак изјашњавања корисника услуга на прописан начин (члан. 25. одлуке);
15. не достави Програм и не врши чишћење и уклањања снега и леда са површина јавне намене (члан 26. став 2. и 3. одлуке);
16. не поступа у складу са одредбама члана 28. став 2. и 3. одлуке;
17. не поступа у складу са одредбама члана 45. став 1. 3. и 5. одлуке;
18. не поступа у складу са одредбама члана 46. одлуке;
19. не поступа у складу са одредбама члана 55. став 3. одлуке;
20. не поступа у складу са одредбама члана 66. одлуке;
21. не изврши извршно решење комуналног инспектора донето на основу одредби ове одлуке.

За прекршај из става 1. овог члана казниће се новчаном казном у износу од 15.000.00 динара одговорно лице у правном лицу.

**Члан 76.**

Новчаном казном у износу од 100.000,00 динара казниће се за прекршај правно лице, ако:

1. не одржава чистоћу на површинама јавне намене или на површинама које су дворишни простор око објеката, односно зграда јавне намене на прописани начин (члан 8. став 1, 2. и 3. одлуке);
2. не одржава чистоћу на површини јавне намене испред и око објеката чији је власник или корисник (члан 8. став 4. 5. и 6. одлуке);
3. не закључи уговор са Јавним предзећем, као организатор јавног скупа, јавне манифестације или друге активности на површини јавне намене (члан 8. став 7. одлуке);
4. поступи супротно забрани прописаној чланом 12. став 4. одлуке;
5. не поступа у складу са одредбама члана 13. одлуке;
6. не поступа у складу са одредбама члана 14. одлуке;
7. предузима радње забрањене чланом 15. одлуке;
8. не одржава привремени јавни тоалет у исправном и чистом стању (члан 16. став 5. одлуке);
9. предузима радње забрањене чланом 17. став 5. одлуке;
10. не изврши чишћење и уклањање снега и леда са површина са којих је дужно да изврши чишћење и уклањање снега, или не изврши на прописан начин (члан 26. став 3. и 4. одлуке);
11. не чисти снег и лед са површина јавне намене испред и око објеката чији је власник или корисник (члан 27. став 1. 2. 3. и 4. одлуке);
12. не поступа у складу са одредбама члана 28. став 2. и 3. одлуке;
13. не уклони леденице са крова или других спољних делова зграде или не постави знаке упозорења и одговарајуће запреке (члан 29. став 1. 3. 4. и 5. одлуке);
14. не уклони возила по налогу надлежних инспекција (члан 30. одлуке);
15. не поступа у складу са одредбама члана 31. став 1. и 3. одлуке;
16. не поступа у складу са одредбама члана 32. члана 33. став 2. и 3. члана 36. члана 39. члана 41. и члана 43. одлуке;
17. не поступа у складу са одредбама члана 34. одлуке;
18. не поступа у складу са одредбама члана 35. став 2. одлуке;
19. не поступа у складу са одредбама члана 40. став 2. 3. и 4. одлуке;
20. не поступа у складу са одредбама члана 45. став 3. 4. и 5. одлуке;
21. не поступа у складу са одредбама члана 47. одлуке;
22. не поступа у складу са одредбама члана 49. одлуке;
23. не поступа у складу са одредбама члана 50. одлуке;
24. не поступа у складу са одредбама члана 51. став 3. одлуке;
25. не поступа у складу са одредбама члана 52. став 1. 2. 4. и 5. одлуке;
26. не поступа у складу са одредбама члана 53. и члана 54. одлуке;
27. не поступа у складу са одредбама члана 56. одлуке;
28. не поступа у складу са одредбама члана 58. став 1. 3. и 4. одлуке;
29. не поступа у складу са одредбама члана 59. став 1. и члана 62. став 2. одлуке;
30. не поступа у складу са одредбама члана 63. одлуке;
31. не поступа у складу са одредбама члана 64. став 1. одлуке;
32. не поступа у складу са одредбама члана 65. одлуке;
33. не поступа у складу са одредбама члана 67. став 2. и 3. одлуке;
34. поступи супротно забранама прписаним одредбама члана 68. одлуке;
35. не поступи по налогу и не изврши извршно решење комуналног инспектора и комуналних редара донето на основу одредби ове одлуке.

 За прекршај из става 1. овог члана казниће се новчаном казном у износу од 50.000.00 динара предузетник.

 За прекршај из става 1. овог члана казниће се новчаном казном у износу од 20.000.00 динара одговорно лице у правном лицу.

**Члан 77.**

Новчаном казном у износу од 10.000,00 динара казниће се за прекршај физичко лице, ако:

1. не одржава чистоћу на површини јавне намене испред и око објеката чији је власник или корисник (члан 8. став 4. и 5. одлуке);
2. не закључи уговор са Јавним предзећем, као организатор јавног скупа, јавне манифестације или друге активности на површини јавне намене (члан 8. став 7. одлуке);
3. поступи супротно забрани прописаној чланом 12. став 4. одлуке;
4. не поступа у складу са одредбама члана 13. одлуке;
5. не поступа у складу са одредбама члана 14. одлуке;
6. предузима радње забрањене чланом 15. одлуке;
7. не одржава привремени јавни тоалет у исправном и чистом стању (члан 16. став 5. и 6. одлуке);
8. предузима радње забрањене чланом 17. став 5. одлуке;
9. не чисти снег и лед са површина јавне намене испред и око објеката чији је власник или корисник (члан 27. став 1. 2. 3. и 4. одлуке);
10. не поступа у складу са одредбама члана 28. став 2. и 3. одлуке;
11. не уклони леденице са крова или других спољних делова зграде или не постави знаке упозорења и одговарајуће запреке (члан 29. одлуке);
12. не уклони возило по налогу надлежних инспекција (члан 30. одлуке);
13. не поступа у складу са одредбама члана 31. став 1. и 3. одлуке;
14. не поступа у складу са одредбама члана 32. члана 33. став 2. и 3., члана 36. члана 41. и члана 43. одлуке;
15. не поступа у складу са одредбама члана 34. одлуке;
16. не поступа у складу са одредбама члана 38. одлуке;
17. не поступа у складу са одредбама члана 40 став 2. 3. 4. и 5. одлуке;
18. не поступа у складу са одредбама члана 44. одлуке;
19. не поступа у складу са одредбама члана 45. став 3. 4. и 5. одлуке;
20. не поступа у складу са одредбама члана 48. одлуке;
21. не поступа у складу са одредбама члана 49. одлуке;
22. не поступа у складу са одредбама члана 50. одлуке;
23. не поступа у складу са одредбама члана 51. став 3. одлуке;
24. не поступа у складу са одредбама члана 52. став 1. 2. 4. и 5. одлуке;
25. не поступа у складу са одредбама члана 53. и члана 54. одлуке;
26. не поступа у складу са одредбама члана 56. одлуке;
27. не поступа у складу са одредбама члана 58. став 1. 3. и 4. одлуке;
28. не поступа у складу са одредбама члана 59. став 1. и члана 62. став 2. одлуке;
29. не поступа у складу са одредбама члана 63. одлуке;
30. не поступа у складу са одредбама члана 64. став 1. одлуке;
31. не поступа у складу са одредбама члана 65. одлуке;
32. не поступа у складу са одредбама члана 67. став 2. 3. и 4. одлуке;
33. поступи супротно забранама прписаним одредбама члана 68. одлуке;
34. не поступи по налогу и не изврши извршно решење комуналног инспектора и комуналних редара донето на основу одредби ове одлуке.

**XI ПРЕЛАЗНЕ И ЗАВРШНЕ ОДРЕДБЕ**

**Члан 78.**

 За све што није предвиђено одредбама ове одлуке примењиваће се закон и подзаконски акти који регулишу област комуналних делатности.

**Члан 79.**

Ступањем на снагу ове одлуке престаје да важи Одлука о комуналном уређењу општине Владичин Хан („Сл. гласник Пчињског округа“, број 8/09 и „Сл. гласник града Врања“ број 30/09).

**Члан 80.**

 Ова одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-87/12/20-I**

 **ПРЕДСЕДНИЦА**

 **Данијела Поповић**